 NA THE EASTAFRICAN SERIKALI ya Jamhuri ya Kidemokrasia ya Congo (DRC) na makundi ya waasi nchini humo jana Ijumaa walitarajiwa kutua Nairobi kuanza mazungumzo yanayolenga kurejesha amani. Honore Mvula, mwanasiasa aliye karibu na Rais Felix Tshisekedi, alisema makundi ya wapiganaji yalikosa kufika Nairobi kwa wakati kuanza majadiliano. Alisema Rais Tshisekedi alitarajiwa kurejea jijini Kinshasa leo Jumamosi, kuashiria mazungumzo hayangefanyika wikendi hii. Licha ya serikali kufaulu kufika Nairobi, makundi ya waasi yalikosa kujitokeza. Hii ni licha ya onyo kali kuwa waasi watakaokataa kushiriki mazungumzo hayo watakabiliwa vikali na jeshi la Jumuiya ya Afrika Mashariki linalotarajiwa kuundwa hivi karibuni. Onyo hilo lilipitishwa na viongozi wa Kenya, Uganda, DRC, Rwanda na Burundi, waliokutana Alhamisi jijini Nairobi, na kujadiliana kuhusu mapigano yanayoendelea kati ya makundi ya waasi na wanajeshi wa serikali ya DRC. Mapigano ya kundi la M23 yanaendelea mashariki mwa DRC karibu na Uganda. Viongozi wa nchi hizo walijadili jinsi ya kurejesha utulivu katika maeneo yanayokabiliwa na vita na kuweka mkakati wa kuafikia muafaka wa kuleta usalama nchini DRC. Rais wa Kenya Uhuru Kenyatta, aliongoza mkutano ulioongozwa na Rais Felix Tshisekedi (DRC), Evariste Ndayishimiye wa Burundi na Yoweri Museveni wa Uganda pamoja na Waziri wa Mambo ya Kigeni wa Rwanda aliyemwakilisha Rais Paul Kagame. Mapigano makali yamekuwa yakiendelea kwa muda sasa kati ya jeshi la DRC na waasi wa kundi la M23 mashariki mwa nchi hiyo. DRC ilijiunga rasmi na Jumuiya ya Afrika Mashariki (EAC) mwezi uliopita hivyo kufikisha idadi ya mataifa saba yaliyo ndani ya Jumuiya. DRC, yenye takriban raia milioni 90 ni taifa la pili kwa ukubwa barani Afrika baada ya Algeria iliyoko kaskazini mwa Afrika. Miongoni mwa yaliojadiliwa katika kikao cha Alhamisi ni kuzuka upya kwa waasi wa kundi la M23 na makundi mengine yenye silaha kali, ndani na nje ya DRC ambayo bado yamejificha mashariki mwa nchi hiyo kama vile kundi la Allied Democratic Forces (ADF), Mai mai, Codeco. Waasi wa M23 walikuwa wametangaza kusitisha mapigano wiki iliyopita, baada ya makabiliano mabaya mashariki mwa DRC ambapo watu kadhaa na wanajeshi waliuawa huku maelfu ya watu wakikimbilia Uganda. Msemaji wa kundi la M23 jana Ijumaa alinukuliwa akisema kuwa wamesitisha mapigano kuruhusu mazungumzo kati yao na serikali ya DRC. Lakini hakufichua iwapo wangeshiriki katika mazungumzo hayo yaliyofaa kung’oa nanga jana Ijumaa. Jeshi la DRC (FARDC), limekuwa na mpango wa kushambulia sehemu walipo wapiganaji wa M23, kusini mashariki mwa DRC, wakati jeshi la Uganda likionekana kuimarisha usalama katika mpaka wake hasa eneo la Bunagana, ili kudhibiti mapigano kusambaa hadi nchini Uganda. Marais hao wa nchi za EAC waliidhinisha kuundwa kwa jeshi la pamoja chini ya uongozi wa DRC kukabili makundi ya waasi yatakayokataa kushiriki mazungumzo. Iliafikiwa kuwa makundi yote ya kigeni yaliyojihami nchini DRC sharti yasalimishe silaha na kurejea bila masharti kwa nchi zao mbalimbali. Makundi yatakayokataa kujisalimisha yatachukuliwa kama adui na kukabiliwa na kanda hii kijeshi. Mkutano wa leo si wa kwanza wa kujaribu kutafuta mwafaka, mnamo 2013 serikali ya DRC na waasi walisaini mkataba wa azimio la Nairobi wa kumaliza mzozo baina yao. Mpango wa kuunda jeshi la pamoja, hata hivyo, huenda ukatatizika kwani DRC imekuwa ikishutumu Rwanda kwa kuunga mkono kundi la M23. Jeshi la DRC kwa ushirikiano na jeshi la Uganda la UPDF linapambana na waasi wanaoaminika kutoka Uganda wa ADF katika wilaya ya Ituri na Beni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  